Video en foto's: Prins Harry en Meghan wys hul baba | Maroela Media
Foto: (Dominic Lipinski/Pool via AP)
Prins Harry en sy vrou, Meghan, het Woensdag hul seuntjie vir die wêreld gewys.
Die hertog en hertogin se seuntjie is op 6 Mei gebore en het 3,3 kg by geboorte geweeg. Hulle het Woensdag vlugtig die media te woord gestaan.
Dit is intussen nog nie bekend gemaak of die seuntjie al 'n naam het nie. Prins Harry het vroeër die week aan verslaggewers gesê die egpaar dink nog aan name.
Baba Sussex is die sewende aanspraakmaker op die Britse troon en koningin Elizabeth II se agtste agterkleinkind.
Die baba is ook half-Amerikaans en kan moontlik gedeelde burgerskap hê, aangesien Meghan, 'n boorling van Kalifornië, nog 'n Amerikaanse burger is terwyl sy wag dat haar Britse burgerskap goedgekeur word. Die baba is ook die eerste veelrassige Britse koninklike in eeue. Meghan se pa is wit en haar ma swart.
Die paleis het gesê Meghan se ma, Doria Ragland, was "verheug oor die aankoms van haar eerste kleinkind" en is tans by Harry en Meghan by die Frogmore Kothuis, die koninklike huis op die Windsor-terrein waar die egpaar en hul personeel woon.
Harry en Meghan is in Mei 2018 by die St. George's-kapel in Windsor naby Londen getroud en het in Oktober aangekondig hulle verwag hul eersteling. Die egpaar het in November 2017 verloof geraak.